Stap-vir-stap Valentynsdag-voorkoms: Naelkuns, rooi lippe en vlegsels | SARIE
Stap-vir-stap Valentynsdag-voorkoms: Naelkuns, rooi lippe en vlegsels	deur Liesl du Toit en Elmari de Vos
Dit is die dag van liefde en die SARIE-skoonheidspan wil elke SARIE-leser ’n gelukkig Valentynsdag toewens! Ons wys vir jou hoe om stap-vir-stap ’n voorkoms vir jou Valentyns-afspraak te skep:
Naelkuns is steeds groot nuus in die skoonheidswêreld en ons is mal oor dié voorkoms vir Valentynsdag:
Wit- of ligpienk naellak
Helder pienk én rooi naellak
Stap 1: Verf jou naels met die wit- of ligpienk skakering.
Stap 2: Gebruik die helder pienk naellak en maak twee halwe-sirkels om ’n hartjie te vorm. Wag dat dit droogword.
Stap 3: Herhaal stap 2 met die rooi naellak, maar sorg dat ’n gedeelte van die pienk nog uitsteek.
Stap 4: Rond die voorkoms met ’n deursigtige naellak af sodat die kleur langer hou.
Nóg stap-vir-stap naelkuns vir Valentysdag
’n Bloedrooi lipstiffie is ’n moet-hê vir enige liefdes-afspraak. Gina Myers, grimeerkunstenaar vir Elizabeth Arden, deel haar wenke vir hoe jy dit kan aanwend:
* ’n Ligte gelaat sal baat by ’n rooi lipstiffie met ’n oranje-ondertoon (warm skakerings
* Donkerder velle kom ook tot hul reg met ’n rooi lipstiffie met ’n oranje-ondertoon
* ’n Rooi lipstiffie met ’n blou (koue) ondertoon lyk ook mooi by donkerder velkleure, maar
gaan nie uitstaan nie
* Wend ’n onderlaag aan jou lippe om die kleur te neutraliseer en lipstiffie langer te laat
* Kies ’n rooi lipomlyner wat pas die skakering van jou lipstiffie en wend dit aan om te
keer dat die kleur buite die lyne van jou lippe gaan
* Hou die res van jou grimering eenvoudig: Probeer ’n oogskadu in ’n natuurlike skakering
soos bruin, grys of beige en wend lekker baie maskara aan
3 haarstyle met vlegsels
VLEGSEL 1: Drie-vlegsels-in-een
Stap 1: Vat ’n string hare net bo jou oor aan die kant van jou kop.
Stap 2: Deel dié string in drie dele en begin ’n gewone vlegsel maak.
Stap 3: Sodra die vlegsel amper aan die agterkant van jou kop is kan jy stuk-stuk hare begin byvoeg om ’n onderstebo Franse vlegsel te begin.
Stap 4: Wanneer jy by jou nek kom, begin om ’n gewone vlegsel te maak en vleg tot by die punt van jou hare.
Stap 5: Gebruik haarsproei en knippies om die styl in plek te hou.
VLEGSEL 2: ’n Kransvlegsel
Stap 1: Vat ’n stuk hare by jou tempel saam.
Stap 2: Deel dié stuk in drie bo jou oor en nié teenaan jou kopvel nie.
Stap 3: Begin ’n Franse vlegsel maak in die rigting van jou nek
Wenk: As jou hare baie fyn is, kan jy van die begin af met groter stringe hare werk om die vlegsel meer te laat uitstaan. Deur onderstebo te vleg kan jy jou vlegsel ook meer woema gee.
Stap 4: Van jou nek af vleg jy dan in die rigting van jou oor tot teen jou voorkop. Steek die vlegsel goed vas met knippies.
VLEGSEL 3: Boheemse-vlegsel
Stap 1: Maak ’n middelpaadjie sodat jy aan weerskante kan vleg. Begin deur ’n string aan die een kant van jou paadjie te vat en in drie te verdeel.
Stap 2: Maak ’n Franse vlegsel met die string wat verby jou oor tot in jou nek gaan. Steek dit vas met knippies of gebruik ’n haarrekkie.
Stap 3: Herhaal stap 1 en 2 aan die ander kant van jou middelpaadjie. Sodra die twee vlegsels bymekaar uitkom kan jy dit vasmaak.
Wenk: Maak ’n bolla eerder as ’n poniestert aan die einde vir ’n meer formele voorkoms.
Ons wys jou stap-vir-stap hoe om ’n Franse vlegsel te maak